Nafarroako Parlamentuko Mahaiak, 2017ko irailaren 11n egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Mónica Doménech Linde andreak aurkezturiko mozioa, zeinaren bidez Nafarroako Gobernua premiatzen baita gida bat ezar dezan, arauek eta legeek haurrengan daukaten inpaktuaren ebaluazio-sistema erraztekoa.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko irailaren 11n

Lehendakaria: Ainhoa Aznárez Igarza

MOZIOAREN TESTUA

Unión del Pueblo Navarro (UPN) talde parlamentarioko parlamentari Mónica Doménech Linde andreak, Legebiltzarreko Erregelamenduan xedatuaren babesean, arauek eta legeek haurrengan daukaten inpaktuari buruzko honako mozio hau aurkezten du, Osoko Bilkuran eztabaidatu eta bozkatzeko:

Estatuek nahiz gure foru erkidegoak Haurren Eskubideei buruzko Konbentzioa aplikatzeak erronka handiak dakartza politikaren nahiz legegintzaren esparruetan, erronka kultural, ekonomiko eta sozialez gain. 

Horrek eskatzen du balorazio-prozesu etengabe bat egitea botere publikoek haurrei eta nerabeei dagokienez hartzen dituzten neurrien eraginei buruz. 

Politiken eta araudien balizko eraginei buruz a priori egindako ebaluazioak balizko eragin negatiboei aurrea hartzen die, eta bultzatu egiten ditu eragin positiboak. Neurri horrek asmotzat du bermatzea Haurren Eskubideei buruzko Konbentzioan jasotako oinarrizko printzipioak, hala nola adingabearen interes gorena eta diskriminaziorik eza. 

Erabaki proposamena:

Nafarroako Gobernua premiatzen da: 

– Gida bat ezar dezan arauek eta legeek haurrengan daukaten inpaktuaren ebaluazio-sistema errazteko, nahi gabeko eragin negatiboak prebenitzeko eta positiboak bultzatzeko. 

– Aldian aldiko behaketa-saioak egiteko sistema bat ezar dezan, bai eta araudiak haurren eskubideetan nahiz ongizatean daukan inpaktuaren ebaluazio-analisi bat ere.

– Gizartearen sektore zabalen, familien eta haurren partaidetza lor dezan.  Berma dezan neska-mutikoak kontuan hartuak izatea politikak eta arauak prestatzeko eta taxutzeko prozesuan. 

– Txosten bat egin dezan Nafarroako Foru Komunitateko arau eta legeek haurrengan daukaten inpaktuari buruz. 

